recursal/SuperWikiNEXT-32B huggingface dataset:
**Lundan kuningaskunta** oli valtio Keski-Afrikassa nykyisen koillisen Angolan ja läntisen Kongon demokraattinen tasavallan alueella. 

Lundat asuivat Barotsemaan alueella jo aiemmin, mutta valtion perustivat Luban kuningaskunnasta tulleet valloittajat. Lunda oli liittovaltio, joka koostui ytimestä, Katangasta, ympäröivistä provinsseista, autonomisista veroja maksavista kauemmista provinsseista ja itsenäisistä valtioista, joilla oli sama kulttuuri.

Lunda kävi kauppaa sekä arabien että portugalilaisten kanssa. Se vei erityisesti norsunluuta ja orjia.

Lunda oli voimakkaimmillaan 1800-luvun puolivälissä, jonka jälkeen se heikkeni lähellä asuneiden chokwejen hyökkäyksistä. Portugalin sotajoukot saapuivat Angolasta maan länsiosiin 1884 ja belgialaiset Kongon vapaavaltiosta tulivat koillisosiin 1898. Lopulta maa jaettiin portugalilaisten ja belgialaisten kesken. Viimeiset Lundan johtajat vangittiin ja teloitettiin 1909.

Lähteet
-------

1. 1 2 3  Lunda empire Encyclopedia Britannica. Viitattu 24.11.2019. (englanniksi)
Nina Kulagina
**Nina (Ninel) Sergejevna Kulagina** (30. heinäkuuta 1926 – 11. huhtikuuta 1990) oli neuvostoliittolainen nainen, jonka väitettiin pystyvän liikuttamaan esineitä mielensä voimalla, ks. psykokinesia

Kulagina sanoi havainneensa kykynsä siitä, että esineet hänen ympärillään liikkuivat hänen ollessaan vihainen. Kulagina suoritti kokeita valvotuissa olosuhteissa, joissa hänen todettiin liikuttavan pieniä esineitä mielensä voimalla. Hänen väitettiin myös pystyneen saavan ravintoliuoksessa olevan sammakon sydämen sykkimään haluamaansa tahtiin ja pysäyttämään sen. 

Nina Kulaginan kyvyt herättivät kiinnostusta myös Neuvostoliiton ulkopuolella.

Valvotuista kokeista huolimatta Kulaginan kyvyt aiheuttivat joissakin ihmisissä epäilyjä petkuttamisesta.

Nuoresta iästään huolimatta Kulagina soti suuressa isänmaallisessa sodassa ja hän sai siitä myös palkintoja.

Lähteet
-------

1. ↑  Conrad, James A.: The Ninel Kulagina Telekinesis Case: Rebuttals to Skeptical Arguments *Telekinesis*.  5.1.2016. Viitattu 8.7.2019. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |
**Rakennetun ympäristön tiedekunta** (lyhenne BEN) on yksi Tampereen yliopiston seitsemästä tiedekunnasta. Tiedekunta aloitti toimintansa vuoden 2019 alusta, kun aikaisemmat Tampereen yliopisto ja Tampereen teknillinen yliopisto yhdistyivät uudeksi Tampereen yliopistoksi. Tiedekunta on muodostettu yhdistämällä entisen TTY:n talouden ja rakentamisen tiedekunnasta arkkitehtuurin ja rakennustekniikan opintosuunnat rakennustekniikan tohtoriohjelman kanssa.

Tutkinto-ohjelmat ja tutkimusalueet
-----------------------------------

Tekniikan ja luonnontieteiden tiedekuntaan kuuluvat seuraavat tutkinto-ohjelmat. Sulkuihin on merkitty kunkin opintosuunnan ainejärjestö.

* Arkkitehtuuri (Tampereen arkkitehtikilta)
* Rakennustekniikka (Tampereen rakentajakilta)
* Rakennustekniikan tohtoriohjelma

  

Tiedekunnassa tehdään lisäksi tutkimusta seuraavilla päätutkimusalueilla:

* Arkkitehtuuri
	+ Yhdyskuntasuunnittelu ja kaupunkisuunnittelu
	+ Rakennussuunnittelu ja kestävä asuntoarkkitehtuuri
	+ Arkkitehtuurin historia, korjausrakentaminen ja rakennusoppi
* Rakennustekniikka
	+ Rakennetekniikka
	+ Infrarakentaminen
	+ Rakentamistalous
	+ Liikenteen tutkimuskeskus Verne

Lähteet
-------

1. ↑  Tiedekunnat Tampereen yliopisto.  Arkistoitu 7.3.2019. Viitattu 4.4.2019.
2. 1 2  Rakennetun ympäristön tiedekunta Tampereen yliopisto. Viitattu 4.4.2019.
Nina Kolarič 2007.
**Nina Kolarič** (s. 12. joulukuuta 1986 Ptuj) on slovenialainen pituushyppääjä. Hän on pituudeltaan 175 cm.

Kolarič sijoittui Torinon sisäratojen EM-kilpailuissa 2009 neljänneksi tuloksella 662. Karsinnassa hän oli hypännyt Slovenian ennätyksen 667. Välimeren kisoissa hän sai hopeaa 2013 ja pronssia 2009. Alle 23-vuotiaiden EM-kilpailuissa hän sijoittui kahdeksanneksi Debrecenissä 2007. Hän karsiutui loppukilpailusta Pekingin olympialaisissa 2008, MM-kilpailuissa Berliinissä 2009 ja Daegussa 2011, Barcelonan EM-kilpailuissa 2010 ja Pariisin sisäratojen EM-kilpailuissa 2011.

Kolarič on voittanut pituushypyn Slovenian-mestaruuden ulkoradoilla 2007, 2008, 2009, 2010, 2011 ja 2015 sekä sisäradoilla 2008, 2009 ja 2011. Hän teki ulkorataennätyksensä (ja Slovenian ennätyksen) 678 Ptuj'ssa 29. kesäkuuta 2008. Hän kilpaili nuorena myös seitsenottelussa ennätyksenään 5080 pistettä vuodelta 2006.

Lähteet
-------

1. ↑  Nina Kolarič *sports-reference.com*.  Arkistoitu 18.9.2011. Viitattu 3.4.2016. (englanniksi)
2. 1 2 3  Nina Kolarič SLO *tilastopaja.org*. Viitattu 3.4.2016. (englanniksi)[vanhentunut linkki]


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Henkilöt | 
* World Athletics

 |

 |
**XBM** (X BitMap) on lähinnä X Window Systemissä ohjelmoinnissa käytetty mustavalkoinen kuvatiedostomuoto.

Tiedostomuoto on kehitetty MIT:ssa 1980-luvulla.
Myöhemmin sille on kehitettiin seuraajaksi XPM-muoto, joka tukee myös värillisiä kuvia.

XBM on tekstimuotoinen, itseasiassa se on C-lähdekoodia. Kuvatiedoston voi ottaa C-kieliseen ohjelmaan #include-direktiivillä, jonka jälkeen siitä tehdään ohjelmassa XCreateBitmapFromData()-funktiolla kuva palvelimelle. Kuvan voi myös ladata tiedostosta XReadBitmapFile()-funktiolla.

Kuvaa voi tämän jälkeen käyttää kuvakkeena tai osoittimena.

Monet selaimet tukivat XBM:ää World Wide Webin alkuaikoina.
Sen tuki jätettiin pois Internet Explorerista versiossa 6 ja Firefoxista vuonna 2009.

### Esimerkki XBM-tiedostosta

```
#define test\_width 16
#define test\_height 7
static unsigned char test\_bits[] = {
0x13, 0x00, 0x15, 0x00, 0x93, 0xcd, 0x55, 0xa5, 0x93, 0xc5, 0x00, 0x80,
0x00, 0x60 };

```

Lähteet
-------

1. ↑  XBM (.xbm)—Wolfram Language Documentation *reference.wolfram.com*. Viitattu 17.4.2023.
2. ↑  504822 - Remove XBM support from Mozilla *bugzilla.mozilla.org*. Viitattu 17.4.2023. (englanniksi)
Nina Lizell vuonna 2007.
**Nina Lizell** (s. 1944) on ruotsalainen laulaja, joka on tehnyt uraa varsinkin Saksassa. Hän oli aikonut valmistua lentoemännäksi mutta jätti koulutuksen kesken aloittaakseen laulajanuransa. Hän aloitti vuonna 1967 uran Saksassa.

Lizell asuu Täbyssä mutta käy säännöllisesti työmatkoilla Saksassa, jossa hän pitää konsertteja ja hänellä on edelleen ihailijakerho. Vuonna 2017 ilmestyi cd *Dankeschön*. Ruotsissa hän esittää mieluiten esimerkiksi Nils Ferlinin, Gustaf Frödingin ja Evert Tauben laulelmia, mutta Saksassa hän laulaa siellä suosituiksi nousseita iskelmiä, kuten "Piri Piri" vuodelta 1995. Hänen ruotsalaisen uransa alku oli "Flickan i fönstret mitt emot", jonka hän lauloi Claes-Göran Hederströmin kanssa 1967.

Lizell oli opiskelemessa, kun opiskelutoverit ilmoittivat hänet laulukilpailuun Berliiniin, jossa hän tuli kolmanneksi ja sai levytyssopimuksen. Hänet oli jo valittu Lufthansan lentoemäntäkoulutukseen, mutta hän hylkäsi sen. Hän asui ensin Berliinissä, sitten Münchenissä, jossa hän meni naimisiin islantilaisen pianistinsa Thor Baldurssonin kanssa. Perheeseen syntyi kaksi lasta, ja he muuttivat Yhdysvaltoihin, koska mies sai sieltä töitä. Avioliitto kuitenkin päättyi, ja Lizell palasi Ruotsiin, jossa hän aloitti uudelleen laulajanuransa. Hän teki kymmenen vuotta töitä Telialle, ja hänen äänensä kuuluu, kun puhelimessa sanotaan "Välkommen till Telia, du har tre nya samtal".

Lizell näyttelee elokuvassa *A Cowboy in Sweden* yhdessä Lee Hazelwoodin kanssa, joka pyysi hänet mukaan, mutta Lizellin pyynnöstä he levyttivät yhdessä kappaleen "Vem kan segla förutom vind", joka sai kultalevyn. Heidän välillään oli lyhyt romanssi, mutta kumpikin lähti sitten omille teilleen, Lizell Saksaan, Hazelwood Yhdysvaltoihin.

Lähteet
-------

1. 1 2 3 4 5  Karin Ekhammar: Nina Lizell firar 50 år som sångerska: "Jag har fortfarande en tysk fanclub." Svensk Damtidning nr 30/2017 s. 54–56


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie

 |

 |
**Power Corporation of Canada** on suuri kanadalainen pörssinoteerattu holding-yhtiönä toimiva monialakonserni, jonka päämaja sijaitsee Montrealissa Quebecin provinssissa. Yhtiö toimii Pansolo Holding Inc:in tytäryrityksenä ja sen omistajina hallitsevassa asemassa ovat Paul Desmarais Jr. ja André Desmarais.

Monialakonsernin palveluksessa työskentelee runsas 30 000 ihmistä. Konsernin liiketoiminta-alat ovat: Lifeco, IGM Financial, ja Pargesa. Näistä Lifeco (Great-West Lifeco Inc.) on rahoitusalan holdingyhtiö, joka toimii henki- ja terveysvakuutusten, eläkerahoituksen ja investointien hallintapalvelujen parissa sekä varojenhallinnassa ja jälleenvakuutustoiminnassa. IGM Financial -toimiala (IGM) tarjoaa sijoitusneuvontaa ja -hallintaa lähinnä Kanadassa. Pargesa (Pargesa Holding SA) on puolestaan mukana erityisesti Euroopassa mineraalipohjaisten teollisuusratkaisujen alalla, toimittaa sementtiä ja betonia; tekee energiaa öljyllä, kaasulla ja vaihtoetoisilla tavoilla; on mukana viinien ja alkoholijuomien kaupassa; testaus-, tarkastus- ja sertifiointialalla; sähkön-, kaasun, energian ja yhdyskuntapalvelujen tarjoajana. Tytäryrityksensä Gescan välityksellä Power Corporation of Canada hallitsee muun muassa Kanadan johtaviin kuuluvaa ranskankielistä La Presse-sanomalehteä ja kuutta muuta kanadalaista sanomalehteä. Toisen tytäryhtiönsä (Square Victoria Digital Properties) välityksellä konserni on mukana televisiotuotannoissa ja digitaalisessa liiketoiminnassa sekä omistaa osan uutistoimisto The Canadian Pressistä.

Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla yhtiö oli vuonna 2017 sijalla 358. Se luokiteltiin samalla Kanadan 11. suurimmaksi pörssiyritykseksi tämän yrityslistan mittaustavalla. Yhtiön markkina-arvo oli 10,8 miljardia Yhdysvaltain dollaria (toukokuussa 2017) ja liikevaihto 35,42 miljardia USD (2016).

Lähteet
-------

1. 1 2 3 4 5 6 7 8 9 10 11 12  The World’s Biggest Public Companies. 2017 Ranking. Country:Canada (Vuoden 2017 Forbes Global 2000 -lista, Kanada. Artikkelissa on viitattu myös yritystä listauksen käsittelevään sivuun 358. Power Corp of Canada. Market Cap As of May 2017: $10.8 Billion) forbes.com. Viitattu 10.7.2017. (englanniksi)
2. 1 2 3 4 5 6 7 8 9 10  Company Overview of Power Corporation of Canada (myös välilehti People) bloomberg.com. Viitattu 10.7.2017. (englanniksi)
3. 1 2 3  Power Corporation of Canada (POW.TO) (myös muut välilehdet) reuters.com. Viitattu 10.7.2017. (englanniksi)
4. 1 2 3  Arkistoitu kopioPower Corporation of Canada thecanadianencyclopedia.com.  Arkistoitu 13.8.2014. Viitattu 10.7.2017. (englanniksi)
5. ↑  About Us The Canadian Press, thecanadianpress.com. Viitattu 12.7.2017. (englanniksi)
6. ↑  New beginning for a vital Canadian institution  26.11.2010. The Canadian Press, thecanadianpress.com. Viitattu 12.7.2017. (englanniksi)

Aiheesta muualla
----------------

* History Infographic (englanniksi) (powercorporation.com)
**Kira Marie Peter-Hansen** (s. 23. helmikuuta 1998) on tanskalainen sosialistista kansanpuoluetta edustava poliitikko, joka valittiin europarlamenttiin vuonna 2019. Tultuaan valituksi europarlamenttiin 21-vuotiaana hänestä tuli kaikkien aikojen nuorin europarlamentaarikko. Hän opiskelee Kööpenhaminan yliopistossa taloustiedettä. Peter-Hansen sai toisen puolueensa kahdesta paikasta europarlamenttiin, kun Karsten Hønge päätti jättää paikkansa vastaanottamatta, minkä takia hänen paikkansa siirtyi kolmantena olleelle Peter-Hansenille.

Peter-Hansenin mukaan ilmastonmuutoksen torjunnan edistäminen on hänen tärkeimpiä tavoitteitaan europarlamentissa. Hänen mielestänsä nuoria europarlamentaarikoita tarvitaan ratkomaan erityisesti nuorisotyöttömyyteen ja ilmastonmuutokseen liittyviä kysymyksiä.

Lähteet
-------

1. ↑  Morgan, Alexander: 21-year-old Danish student Kira Peter-Hansen becomes youngest MEP in history *Euronews*.  31.5.2019. Viitattu 24.9.2019.
2. ↑  Kira Peter-Hansen får Hønges plads: Jeg er lidt i chok *Berlingske*.  27.5.2019. Viitattu 24.9.2019.
3. ↑  Karismo, Anna: 21-vuotias Kira Peter-Hansen nousi yliopistosta EU-parlamenttiin – Kaikkien aikojen nuorin meppi ihmettelee paperiäänestyksiä ja hierarkiaa *Yle uutiset*.  8.7.2019. Viitattu 24.9.2019.

Aiheesta muualla
----------------

* Profiili europarlamentissa
**Tampereen yliopiston hypermedialaboratorio** teki vuorovaikutteisen median tutkimusta, kohteenaan mm. digitaaliset pelit ja Internet. Yksikkö oli osa Tampereen yliopiston informaatiotieteiden tiedekuntaa, ja tutkimuspalvelujen lisäksi se tarjosi uusmediaan, Internetiin ja tietoyhteiskuntaan liittyviä opintoja.

Tampereen yliopiston hypermedialaboratorio yhdistyi informaatiotutkimuksen laitokseen vuoden 2009 alussa.

Tutkimus
--------

Tampereen yliopiston hypermedialaboratoriossa tutkittiin, mitä digitaalinen media merkitsee yhteiskunnan, kulttuurin, yhteisöjen ja yksilöiden näkökulmasta. Tutkimus perustui ihmistieteisiin, ja tutkittavia aiheita ovat muun muassa avoin lähdekoodi, oppimisympäristöt, sosiaalinen media, digitaaliset pelit, pelisuunnittelu ja osallistuva suunnittelu. Enemmistö tutkimus- ja kehityshankkeista toteutettiin yritysten ja muiden tutkimusorganisaatioiden kanssa yhteistyössä.

Koulutus
--------

Tampereen yliopiston opiskelijat saattoivat valita hypermedian sivuaineekseen. Perusopinnot perehdyttivät digitaaliseen viestintään ja hypermediasovellusten käytännön toteuttamiseen. Aineopinnoissa opiskelijat harjoittelivat, miten hypermediaa voidaan suunnitella, arvioida, tutkia ja soveltaa.

Aiheesta muualla
----------------

* Tampereen yliopiston hypermedialaboratorio
* Game Research Lab (Arkistoitu – Internet Archive)
* Open Source Research Group
* Some Lab (Arkistoitu – Internet Archive)
**Tuormusjärvi** on metsäjärvi Pelkosenniemellä Lapin maakunnassa. Sen pinta-ala on 81 hehtaaria. Etäisyys Rovaniemeltä on 110 kilometriä koilliseen.

Maantiede
---------

Tuormusjärven pituus etelästä pohjoiseen on 1,7 kilometriä. Suurin leveys on noin 700 metriä. Järven kolmella niemellä ei ole karttanimeä. Tuormusjärveä ympäröi laakea suoalue, jonka sisällä sijaitsee vähäisiä suolampia. Niistä suurin on neljän hehtaarin laajuinen Kaakkurilampi.

Tuormusjärveen virtaa vettä pohjoisesta Ylilammilta (156,8 metriä mpy). Tuormusjärvestä virtaa laskuoja etelään Yliuopajan kautta Kitiseen.

Tuormusjärvi (65.812.1.003) kuuluu Kairalan alueeseen (65.812), joka on kolmannen jakovaiheen vesistö Kemijoen vesistössä (65). Toinen jakovaihe on Kitisen alaosan alue (65.81) ja ensimmäinen jakovaihe Kitisen alue (65.8). Tuormusjärvi on laajin Kairalan alueen yhdeksästä vähintään hehtaarin laajuisesta vakavedestä. Seuraavaksi laajin on noin 20-hehtaarinen Yliuopaja.

Tuormusjärvi on Pelkosenniemen laajin vakavesi Pyhäjärven ja Säynäjäjärven jälkeen. Neljänneksi laajin on Huttujärvi.

Lähteet
-------

1. 1 2 3 4  Tuormusjärvi, vakavesi, Pelkosenniemi
2. 1 2 3 4  Ympäristö.fi : Ympäristötiedon hallintajärjestelmä Hertta Ympäristötiedon hallintajärjestelmä Hertta. Viitattu 31.8.2021.
3. ↑  Tuormusjärvi. Järviwiki. Viitattu 31.8.2021.
4. ↑  Kairalan alue (65.812). Järviwiki. Viitattu 31.8.2021.
5. ↑  Pelkosenniemi. Järviwiki. Viitattu 31.8.2021.
**Näennäismarkkinat**, kvasimarkkinat, pseudomarkkinat tai suunnitellut markkinat tarkoittavat julkisessa hallinnossa muodostunutta hallintotilannetta, jossa luodaan "markkinaolosuhteet" julkisen sektorin sisälle käyttämällä rajoitetusti tai valikoidusti markkinamekanismia ja siirrytään osittaiseen markkinaohjaukseen. Julkisen yksikön (esimerkiksi kunta tai valtio) omistamat tuottajaorganisaatiot kilpailevat samaan julkiseen yksikköön kuuluvan tilaajaorganisaation antamista tilauksista.

Nämä tuottajaorganisaatiot voivat olla joko voittoa tavoittelemattomia tai taloudellista voittoa tavoittelevia yksiköitä. Voitontavoittelu johtaa usein vain tämän sisäisen näennäisvoiton siirtelyyn saman julkisen organisaation eri toimijoiden tai budjettiyksiköiden välillä. Näillä keinotekoisilla markkinoilla voi olla esimerkiksi julkisen sektorin tuottajayksiköitä, joista on muodostettu asemaltaan itsenäisiä, tai ne voivat olla hallinnollisesti samaa tilaajaorganisaatiota. Tavallisimmin näennäismarkkinat toimivat kuitenkin pelkästään julkisen sektorin sisällä esimerkiksi kunnan tai kuntayhtymän "kilpailuttaessa" omia tuotantoyksiöitään. Ajatuksena on hyödyntää kilpailuun liittyviä kannustimia ja tavoitteellisia sopimuksia toiminnan tehostamiseksi.

Katso myös
----------

* Uusi julkisjohtamisen oppi
| "Sydän rakastaa"Anita Hirvonen |
| --- |
|  |
| Kappaleen tiedot |
|  Albumilta | *Villitsee mun* |
|  Julkaistu | 1977 |
|  Kesto | 04.20 |
|  Levy-yhtiö | CBS |
| *Villitsee mun* muut kappaleet |
|  | "Sydän rakastaa" |  |

**Sydän rakastaa** on suomenkielinen versio argentiinalaisen Ricardo Ceratton balladista "Amor con amor se paga". Sen sanoitti Chrisse Johansson ja tulkitsi Anita Hirvonen. Kappale julkaistiin Anita Hirvosen studioalbumilla *Sydän rakastaa* (1977) ja seitsentuumaisen vinyylisinglen "Villitsee mun" b-puolena. "Sydän rakastaa" on kasvanut yhdeksi Anita Hirvosen suurista menestyskappaleista, ja se on sisällytetty useimmille Hirvosen kokoelma-albumeille.

"Sydän rakastaa" -kappaleen kertoja haikailee rakkauden perään, ja toivoo että saisi vastakaikua rakkaudelleen silloin, kun on sen vihdoin löytänyt.

"Sydän rakastaa" -kappaleen ovat levyttäneet Anita Hirvosen ohella muun muassa José Kuusisto ja Arja Havakka.

Lähteet
-------

1. ↑  Anita Hirvonen – Sydän Rakastaa *Discogs.com*. Viitattu 24.7.2022. (englanniksi)
2. ↑  Anita Hirvonen – Villitsee Mun *Discogs.com*. Viitattu 24.7.2022. (englanniksi)
3. ↑  Sydän rakastaa by Anita Hirvonen *Secondhandsongs.com*. Viitattu 24.7.2022. (englanniksi)
4. ↑  Anita Hirvonen *Discogs.com*. Viitattu 24.7.2022. (englanniksi)
5. ↑  Sydän Rakastaa (Amor Con Amor Se Paga) *Genius.com*. Viitattu 24.7.2022. (englanniksi)
6. ↑  Amor con amor se paga by Ricardo Ceratto *Secondhandsongs.com*. Viitattu 24.7.2022. (englanniksi)

Aiheesta muualla
----------------

* Chordu : Chords for Anita Hirvonen: Sydän rakastaa
**Seppo Salovius** (13. kesäkuuta 1964 Keuruu – 3. joulukuuta 2011 Hämeenlinna) oli suomalainen pianisti ja pianopedagogi.

Salovius opiskeli alun perin Helsingin yliopistossa pääaineenaan suomen kieltä. Hän kuitenkin valmistui vuonna 1993 Sibelius-Akatemiasta musiikin maisteriksi piano pääaineenaan. Hän piti ensikonserttinsa vuonna 1996. Salovius oli aktiivinen esiintyjä solistina, kamarimuusikkona ja yksinlaulusäestäjänä. Hän toimi lehtorina Juvenaliassa ja oli viimeiset kymmenen elinvuottaan Metropolia-ammattikorkeakoulun pianonsoiton ja pianodidaktiikan yliopettaja. Hän luennoi myös muualla Suomessa sekä kansainvälisesti ja toimi vuodesta 2010 Pianopedagogit ry:n puheenjohtajana.

Salovius perusti Tuuloksen kesäkonsertti -sarjan ja toimi sen taiteellisena johtajana. Hän luennoi European Piano Teachers Associationin (EPTA) konferenssissa Luzernissa marraskuussa 2011, minkä jälkeen häntä pyydettiin luennoimaan eurooppalaisiin musiikkioppilaitoksiin. Hän kuitenkin kuoli 47-vuotiaana sairauskohtaukseen joulukuussa 2011.

Lähteet
-------

1. 1 2 3  Muistot: Seppo Salovius Tuija Hakkila, Helsingin Sanomat 23.12.2011, viitattu 8.1.2023
2. ↑  Kesäkonsertti jatkuu ystävien voimin Hämeen Sanomat 25.4.2012, viitattu 8.1.2023
**ČKD-Praga** (Českomoravská-Kolben-Daněk Praha) oli tšekkoslovakialainen lentokonetehdas.

Se perustettiin vuonna 1915 voimalaitteiden valmistusta varten, tuotemerkkinä oli *Praga*. Vasta vuosina 1930–31 aloittivat suunnittelijat Pavel Beneš ja Miroslav Hajn, jotka tulivat Avialta ČKD-Pragalle, lentokoneiden suunnittelun. 

Ensimmäinen lentokone oli Praga E-39 vuonna 1931. Se oli sotilaskoulukone, joita valmistettiin kaikkiaan 139 kappaletta.

ČKD-Praga kehitti useita lentokoneita seuraavina vuosina, mutta ne eivät edenneet prototyyppivaihetta pidemmälle.

Vuonna 1934 Jaroslav Šlechta tuli pääsuunnittelijaksi ja suunnitteli Praga E-114 Air Baby-lentokoneen. Se oli kaupallinen menestys. Koneita myytiin Iraniin, Ranskaan, Englantiin ja Romaniaan. Englantilaiset tekivät pääosan koneistaan englantilaisissa tehtaissa, esim. Hillson-Praga Baby, lisenssillä. Vuoteen 1946 mennessä tilattiin 126 konetta. 

Kaikkiaan ČKD-Praga kehitti 17 lentokonetyyppiä, joista 7 pääsi sarjatuotantoon.

Lähteet
-------

* Gunston, Bill: *World encyclopaedia of aircraft manufacturers*, s. 75. Lontoo: Patrick Stephens Ltd, 1993. ISBN 1-85260-205-8.
**Seppo Martti Siirala** (s. 29. helmikuuta 1952 Helsinki) on suomalainen klassisen musiikin kitaristi ja äänitetuottaja.

Siirala on Varpu Siiralan poika. Hän opiskeli 1960–1970-lukujen vaihteessa klassista kitaransoittoa Sibelius-Akatemian ensimmäisen kitaransoiton opettaja Ivan Putilinin johdolla. Hän täydensi opintojaan New Yorkissa ja Lontoossa opettajinaan Jorge Morel ja John W. Duarte. Siirala on konsertoinut laajalti Suomessa ja muualla, kuten Australiassa. Hän kuului ensimmäisen aallon suomalaisiin ammattimaisiin kitarataiteilijoihin ja -pedagogeihin. Siiralalta on julkaistu monia levytyksiä, ja hän on ollut tekijänä klassisen kitaran nuottikirjoissa. Vuosina 1977–1991 hän opetti Sibelius-Akatemiassa. Tuottajana Siirala toimi vuodesta 1991 Ondine-levymerkillä, jonka palveluksesta hän siirtyi vapaaksi tuottajaksi vuonna 2010.

Siirala sai vuonna 2021 Tampere Guitar Festivalin Pro Guitarra -palkinnon työstään klassisen kitarakulttuurin hyväksi. Vuonna 2018 hän oli mukana perustamassa Suomen kitarakilpailua, jonka tuomariston puheenjohtaja hänestä tuli. Siirala on myös toiminut Helsingin Kitaraseuran puheenjohtajana. Hän löysi isoisänsä, lääkäri Martti Johannes Siiralan (1889–1948) päiväkirjat vuosilta 1914–1918 ja toimitti tämän aikalaisdokumentin kirjan muotoon. *Uutta aikaa ei uhreitta luoda* -teoksen julkaisi Siltala-kustantamo. Johdannon siihen laati Samu Nyström.

Lähteet
-------

1. ↑  Seppo Siirala ArtistInfo, viitattu 1.1.2023
2. 1 2 3 4 5  Otavan Musiikkitieto A–Ö, toim. Keijo Virtamo, uudistetun laitoksen 1. painos. Helsinki: Otava 1997 ISBN 951-1-14518-5
3. 1 2 3 4 5 6  Seppo Siiralalle on myönnetty Pro Guitarra 2021 -palkinto Amusa Toimitus 3.1.2022, viitattu 1.1.2023
4. 1 2 3  Seppo Siiralalle Pro Guitarra -palkinto Tampereen kitarafestivaalilta Jouni Tanninen, Yle 31.12.2021, viitattu 1.1.2023
5. ↑  Seppo Siirala Siltala, viitattu 1.1.2023
Kartta Portobelosta ja sen linnakkeista n. 1740
**Portobelo**, myös **Portobello** ja vanh. **Puerto Bello**, on Panamankannaksen pohjoisrannikolla sijaitseva satamakaupunki, joka kuuluu Panaman Colónin maakuntaan. Portobelo oli merkittävä satamakaupunki ja laivastotukikohta, jonka kehitys kuitenkin kärsi Karibian alueen kaapparitoiminnasta ja sodankäynnistä. Nykyään Portobelo on alle 3 000 asukkaan kokoinen unelias kylä.

Historia
--------

Kristoffer Kolumbus löysi Portobelon lahden 2. marraskuuta 1502. Portobelon kaupungin perusti Espanjan siirtokunnaksi 1597 Francisco de Valverde y Mercado, ja siitä tuli syvävetisen luonnonsatamansa vuoksi merkittävä satamakaupunki ja sota- ja kauppalaivaston tukikohta 1500-luvulta 1700-luvulle. Kaupunki toimi Uuden-Granadan hopean vientisatamana Espanjaan ja se oli yksi etapeista, joiden kautta Espanjan aarrelaivastot kulkivat.

Vauraus houkutteli paikalle muun muassa kaapparikapteeni Henry Morganin, joka vuonna 1668 johti joukon kaappareita ja 450 yritykseen vallata kaupungin. Morgan onnistui tavoitteissaan ja ryösti Portobeloa kahden viikon ajan riisuen sen lähes kaikista sen rikkauksista. Vaikka valtaushanke oli rohkea, Morgan ei saanut tapahtumasta hyvää mainetta, sillä hänen joukkonsa syyllistyivät lukuisiin murhiin, kidutuksiin ja raiskauksiin noina viikkoina.

16. kesäkuuta 1726 kuninkaallisen laivaston kontra-amiraali Francis Hosier aloitti Portobellon laivastosaarron, jossa piirittäjälle kävi huonommin kuin piiritettävälle. Brittimerimiehet alkoivat kuolla tauteihin, jotka lopulta vaativat 4 000 henkeä. Laivasto-osasto lopetti saarron ja vetäytyi kaupungin edustalta joulukuussa.

1. joulukuuta 1739 kuninkaallisen laivaston osasto valtasi kaupungin Portobellon taistelun jälkeen vara-amiraali Edward Vernonin johdolla. Taistelu oli ensimmäinen merkittävä sotatoimi sodassa Jenkinsin korvasta. Britit tuhosivat kaupunkia suojanneet linnakkeet ja infrastruktuurin kannalta tärkeät rakennukset. Sotatoimi pakotti myös Espanjan siirtämään kauppareittejään turvallisimmille vesille. Tuho sekä kaupan heikentyminen lamautti kaupungin kehityksen ja se melkein autioitui. Britit kokivat taistelun kostona aiemman piirityksen epäonnistumiseen ja juhlivat voittoa nimeämällä mm. Lontoon, Dublinin ja Edinburghin kaupunginosia Portobelloiksi. 

Portobelon talous elpyi vasta Panaman kanaalin rakentamisen myötä yli sata vuotta taistelua ja tuhoamista myöhemmin. Vuonna 1980 kaupunkia suojaamaan 1500-luvun lopulla rakennetut linnakkeet julistettiin Unescon Maailmanperintökohteiksi.

Lähteet
-------

1. ↑  Plymouth City Council Viitattu 6.8.2009
2. ↑   Portobelo Panama
3. ↑  Fortifications on the Caribbean Side of Panama: Portobelo-San Lorenzo Viitattu 19.5.2014

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Portobelo**.
* Bruce C. Cruiz: Porto Bello (englanniksi)
Nina J Hedkrok b.15.11.1965 Helsinki
**Nina Julia Hedkrok** (s. 15. marraskuuta 1965 Helsinki) on suomalainen urheilija, käsikirjoittaja, sanoittaja, säveltäjä ja laulaja.

Ninalla on musta vyö taekwondossa ja hän toimii perustamassaan Taekwondo Gepards -seurassa päävalmentajana. Hän kehitti Suomen Taekwondo Unionille ja Suomen Taekwondoliitolle junioritoimintaa. Nina on voittanut taekwondon MM-kultaa vuonna 2000 WTF World Taekwondo Poomsae Championships -kisoissa.

Nina on opiskellut liikuntaa Vierumäen Urheiluopistossa, suorittanut voimankäyttökouluttajan tutkinnon Tampereen Poliisikoulussa ja opiskellut merenkulkua Helsingin Merimieskoulussa. Hän aloitti 13-vuotiaana musiikkiharrastuksen sanoittajana.Nina on sanoittanut ja säveltänyt salanimillä useita kappaleita ja hänen teoksiaan on myös levytetty. Nina on Mustaa samettia -orkesterin perustaja, vokalisti Chanfado -tulkitsija. Vuonna 2009 solmittiin Ninan ja Arto Paasilinnan välillä elokuvasopimus Paasilinnan romaanista Neitosten karkuretki, (WSOY 2008). Elokuvan käsikirjoittaa Hedkrok ja elokuvan ohjaajaksi valittiin Hannu Peltomaa.

Nina J. Hedkrok oli Liike Nyt kansanedustajaehdokas Helsingin vaalipiirissä vuonna 2019.

Lähteet
-------

* itbf.de Grand Master Nina Hedkrok (Arkistoitu – Internet Archive)

1. ↑  Päävalmentajan tervehdys Taekwondo Gepards. Viitattu 12.6.2014.
2. ↑  Arto Paasilinnan Neitosten karkuretki siirtyy valkokankaalle (Arkistoitu – Internet Archive)
3. ↑  Helsingin ehdokaslistat maaliskuussa 2019 *alli.fi*.  maaliskuu 2019. Viitattu 1.12.2020. [vanhentunut linkki]
4. ↑  Liike Nytin kansanedustajaehdokaslista 2019  helmikuu 2019. Liike Nyt.  Arkistoitu 24.10.2020. Viitattu 1.12.2020.

Aiheesta muualla
----------------

* Nina Hedkroksin Blogi
* Facebook - Nina J. Hedkrok & Mustaa samettia
**Elizabeth Clare "Lizzie" Simmonds** (s. 22. tammikuuta 1991 Lincoln, Yhdistynyt kuningaskunta) on englantilainen uimari, joka on erikoistunut selkäuintiin.

Simmonds voitti Palmassa 2006 junioreiden Euroopan-mestaruuden 200 metrin selkäuinnissa sekä oli toinen 100 metrin selkäuinnissa ja 4 × 200 metrin vapaauintiviestissä. Budapestin EM-kilpailuissa 2006 hän ui alkuerissä Britannian 4 × 100 metrin sekauintiviestijoukkueessa, joka voitti lopulta mestaruuden. Saman vuoden lyhyen radan EM-kisoissa Helsingissä hän sai pronssia 200 metrin selkäuinnissa ja 4 × 50 metrin sekauintiviestissä. Melbournen MM-kilpailuissa 2007 hän oli seitsemäs 200 metrin selkäuinnissa.

Simmonds sai Antwerpenin junioreiden EM-kilpailuissa 2007 kultaa 100 ja 200 metrin selkäuinnissa, 200 metrin sekauinnissa ja 4 × 100 metrin sekauintiviestissä sekä hopeaa 50 metrin selkäuinnissa ja 4 × 100 metrin vapaauintiviestissä, jonka alkuerissä hän ui. Eindhovenin EM-kilpailuissa 2008 hän ui avausosuuden Britannian kultajoukkueessa 4 × 100 metrin sekauintiviestissä. Saman vuoden Manchesterin lyhyen radan MM-kilpailuissa hän sai hopeaa 200 metrin selkäuinnissa ajalla 2.02,60 ja pronssia 4 × 100 metrin sekauintiviestissä.

Simmonds sijoittui Pekingin olympialaisissa 2008 kuudenneksi 200 metrin selkäuinnissa ja sai samassa lajissa pronssia Rijekan lyhyen radan EM-kilpailuissa. Rooman MM-kilpailuissa 2009 hän oli viides 200 metrin ja seitsemäs 100 metrin selkäuinnissa. Budapestin EM-kilpailuissa 2010 hän sai kultaa 200 metrin selkäuinnissa ajalla 2.07,04 ja 4 × 100 metrin sekauintiviestissä, jonka alkuerissä hän ui, sekä hopeaa 100 metrin selkäuinnissa ajalla 1.00.19. Saman vuoden Delhin Kansainyhteisön kisoissa hän oli toinen 200 metrin selkäuinnissa. Shanghain MM-kilpailuissa 2011 hän sijoittui seitsemänneksi 100 ja 200 metrin selkäuinnissa. Lontoon olympialaisissa 2012 hän oli 200 metrin selkäuinnissa neljäs.

Simmonds ui Glasgow'n Kansainyhteisön kisoissa 2014 alkuerissä Englannin 4 × 100 metrin sekauintiviestijoukkueessa, joka sai toisella kokoonpanolla finaalissa hopeaa. Saman vuoden Berliinin EM-kilpailuissa hän saavutti hopeaa 200 metrin selkäuinnissa sekä ui alkuerissä Britannian sekauintiviestijoukkueessa, joka oli toisella kokoonpanolla loppukilpailussa kolmas.

Lähteet
-------

1. ↑  Lizzie Simmonds *sports-reference.com*.  Arkistoitu 25.4.2010. Viitattu 22.8.2010. (englanniksi)
2. 1 2 3 4 5 6  Simmonds, Elizabeth *swimrankings.net*. Viitattu 23.8.2010. (englanniksi)
3. ↑  Aquatics Swimming *cwgdelhi2010.org*. Viitattu 10.10.2010. (englanniksi)
**Uzbekistan** on osallistunut **Turkvision laulukilpailuun** kolme kertaa, vuosina 2013, 2014 ja 2015.

Historia
--------

### 2013

Uzbekistan osallistui kaikkien aikojen ensimmäiseen Turkvision laulukilpailuun Turkin Eskişehirissä vuonna 2013. Edustajaksi valittiin laulaja Nilufar Usmonova kappaleella "Unutgin". Turkvision laulukilpailun semifinaalissa Usmonova pääsi jatkoon ja sijoittui finaalissa yhdenneksitoista 183 pisteellä.

### 2014

Uzbekistan osallistui uudestaan vuoden 2014 kilpailuun, joka järjestettiin Kazanissa, Tatarstanissa. Edustajaksi valittiin laulaja Aziza Nizamova kappaleella "Dunyo bolsin omon". Kilpailun semifinaalissa Nizamova sai 172 pistettä, sijoittui kymmenenneksi ja pääsi finaaliin. Finaalissa he saivat 183 pistettä ja sijoittuivat seitsemänneksi.

### 2015

Uzbekistan osallistui myös vuoden 2015 kilpailuun, joka järjestettiin Istanbulissa, Turkissa. Edustajiksi valittiin KaaPlya ja Hurdona kappaleella "Azadlik". Finaalissa he saivat 119 pistettä ja jäivät viimeiselle sijalle.

Kilpailijat
-----------

Värien selitykset
  Voitto
  Toinen
  Kolmas
  Viimeinen

| Vuosi | Artisti(t) | Kieli | Kappale | Sija | Pisteet | Semif. | Pisteet |
| --- | --- | --- | --- | --- | --- | --- | --- |
| 2013 | Nilufar Usmonova | Uzbekki | "Unutgin" | 11 | 173 | Jatkoon | – |
| 2014 | Aziza Nizamova | Uzbekki | "Dunyo bolsin omon" | 7 | 183 | 10 | 172 |
| 2015 | KaaPlya ja Hurdona | Uzbekki | "Azadlik" | 25 | 119 | Ei semifinaalia |
| 2016 | Ei osallistunut kilpailuun |

Lähteet
-------

1. ↑  Granger, Anthony: Türkvizyon 2013: Participating Countries Revealed  19.10.2013. Eurovoix.com. Viitattu 6.12.2015. (englanniksi)
2. ↑  Granger, Anthony: Turkvizyon’14: Kazakhstan Wins! *News*.  21.11.2014. Eurovoix.  Arkistoitu 29.11.2014. Viitattu 17.2.2020. (englanniksi)
3. ↑  Granger, Anthony: TURKVIZYON’15: KYRGYZSTAN HAS WON THE THIRD TURKVIZYON SONG CONTEST *News*.  19.12.2015. Eurovoix.  Arkistoitu 22.12.2015. Viitattu 17.2.2020. (englanniksi)
**Nina Hemmingsson** (s. 30. marraskuuta 1971) on ruotsalainen sarjakuvapiirtäjä.

Hemmingsson on vahvasti satiirinen ja humoristinen piirtäjä, jonka aiheina ovat usein ihmissuhteet, yhteiskunnalliset normit ja sukupuoliroolit. 

Hemmingssonin ensimmäinen sarjakuva-albumi *Hjälp!: serier.* (yhteistyössä Sara Olaussonin kanssa) julkaistiin vuonna 2004. Hänen sarjakuviaan on julkaistu muun muassa sarjakuvalehdessä *Galago* sekä sanoma- ja aikakauslehdissä, kuten *Aftonbladet* ja *Bang.* Vuonna 2007 Hemmingsson palkittiin vuonna 2007 ruotsalaisen sarjakuva-akatemian Adamsson-patsaalla.

Hemmingssonin sarjakuva-albumeista on suomennettu *Olen sinun tyttöystäväsi nyt* (ruotsiksi *Jag är din flickvän nu*), joka ilmestyi Sammakko-kustantamossa 2011. Suomalainen teatteriryhmä Blaue Frau käytti Nina Hemmingssonin ja toisen ruotsalaisen sarjakuvataiteilijan Liv Strömquistin teoksia esityksissään *Jag är din flickvän nu* (2008) ja *Mina vackra ögon* (2012).

Ruotsin kruunuprinsessa Victorian häiden aikaan vuonna 2010 Hemmingsson teki Aftonbladetille satiirisen ja antirojalistisen sarjakuvan *Prinsen och gemålen**.*

Lähteet
-------

1. 1 2 3  Nina Hemmingsson *Kartago*. Viitattu 5.4.2018.
2. ↑  Nina Hemmingsson: Minä olen sinun tyttöystäväsi nyt *bookingitsomemore.blogspot.de*. Viitattu 5.4.2018.
3. 1 2  Nina Hemmingsson vill inte anpassa sig till flocken *Göteborgs-Posten*. Viitattu 5.4.2018. (ruotsiksi)
4. ↑  Porträtt: Nina Hemmingsson *tidningenalfa.se*.  Arkistoitu 6.4.2018. Viitattu 5.4.2018. (ruotsiksi)
5. ↑  Nina Hemmingsson Minä olen sinun tyttöystäväsi nyt - Sammakon kirjakauppa *Sammakon kirjakauppa*.  Arkistoitu 6.4.2018. Viitattu 5.4.2018.
6. ↑  Blaue Frau *blauefrau.com*. Viitattu 5.4.2018. (englanniksi)
7. ↑  KULTUR: Prinsessan & Gemålen *Aftonbladet*. Viitattu 5.4.2018. (ruotsiksi)

Aiheesta muualla
----------------

* Nina Hemmingsson Instagramissa
* Nina Hemmingssonin sarjakuvia
* Prinsen och Gemålen -sarjakuva

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Yhdysvallat
* Ruotsi

 |

 |
**Shenzhou 6** oli Kiinan toinen miehitetty avaruuslento. Lento alkoi 12. lokakuuta 2005 Pitkä Marssi 2F -kantoraketilla Jiuquanin satelliittien laukaisukeskuksesta. Shenzhou-avaruusaluksen miehistönä oli ensimmäistä kertaa kaksi taikonauttia, Fei Junlong (Komentaja) ja Nie Haisheng (ohjaaja). Matalalle Maata kiertävälle lentoradalle asettunut avaruuslento kesti lähes viisi päivää (115 tuntia ja 28 minuuttia).

Miehistö pystyi riisuutumaan uudesta kevyemmästä avaruuspuvustaan, suorittamaan tieteellisiä kokeita ja siirtymään kiertoratakapseliin ensimmäistä kertaa, missä sijaitsivat myös WC-tilat. Lento laskeutui Sisä-Mongoliaan kuten sitä edeltävät miehitetyt ja miehittämättömät Shenzou-lennotkin.

Miehistö
--------

* Fei Junlong, komentaja
* Nie Haisheng, lentoinsinööri

### Varamiehistöt

1. Liu Boming, Jing Haipeng
2. Zhai Zhigang, Wu Jie

Kyseessä oli Kiinan ensimmäinen kahden avaruuslentäjän avaruuslento. Miehistö esiteltiin julkisuudelle viisi tuntia ennen lähtöä. Nie Haisheng juhli 41:tä syntymäpäiväänsä avaruudessa.

Lento
-----

Shenzhou 6:n laukaisu tapahtui 12. lokakuuta 2005 kello 01:00:03.583 UTC Jiuquanin satelliittien laukaisukeskuksesta. Shenzou 6 irtautui 200 kilometrin korkeudessa Pitkä Marssi -kantoraketista ja käynnisti omat moottorinsa, mitkä veivät sen 211 km x 345 km kiertoradalle 21 minuutin kuluttua lähdöstä. Kiinan keskustelevisio esitti laukaisun suorana lähetyksenä.
Myöhempi ratamuutos nosti aluksen 332 km x 336 km kiertoradalle. Miehistö avasi aluksen laskeutumis- ja kiertoratamoduleja erottavan luukun ja työskenteli myös kiertoratamoduulissa. Miehistön tieteellisistä kokeista ei kovin paljon kerrottu julkisuudessa. Lännessä onkin epäilty osan kokeista olleen luonteeltaan sotilaallisia.

Maahanlaskeutumistoimet aloitettiin 16. lokakuuta kello 19:44 irrottamalla kiertoratamoduuli laskeutumismoduulista. Toisin kuin Sojuz-avaruusaluksissa tämä tapahtuu ennen maahanlaskeutumispolttoa, mikä sallii kiertoratamoduulin jäävän kuukausien ajan kiertoradalle tai toimivan seuraavien lentojen telakoitumiskohteena (kiertoratamoduuli käynnistikin myöhemmin kahdesti omat moottorinsa 19. lokakuuta nostaen sen 355 kilometrin ympyränmuotoiselle kiertoradalle). Avaruuskapseli laskeutui laskuvarjojen varassa noin kilometrin päähän tarkoitutetusta laskeutumispaikastaan Sisä-Mongolian ruohoaroille kello 4:33 paikallista aikaa (20:33 UTC). Miehistö kuljetettiin erikoislentokoneella Pekingiin kahdeksi viikoksi lääketieteelliseen eristykseen. Kapseli kuljetettiin Pekingiin junalla.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Shenzhou**.
Flag of PRCShenzhou-avaruusohjelma

|  |  |
| --- | --- |
| Miehittämättömät | 
* Shenzhou 1
* Shenzhou 2
* Shenzhou 3
* Shenzhou 4
* Shenzhou 8

 |
| Miehitetyt | 
* Shenzhou 5
* Shenzhou 6
* Shenzhou 7
* Shenzhou 9
* Shenzhou 10
* Shenzhou 11

 |
| Suunnitellut | 
* Shenzhou 12

 |
Tansanian rautatiet kartalla
Veturi
Ifakaran rautatieasema
**Tansanian–Sambian rata** (engl. *Tanzania Zambia Railway*, lyhyesti englanniksi *Tan-Zam*, myös *TAZARA*) on Kiinan kansantasavallan Tansaniaan rakentama 1 860 kilometriä pitkä rautatie, joka valmistui 1976. Rakentaminen oli aloitettu lokakuussa 1970, mutta jo heinäkuussa 1968 oli lähetetty ensimmäinen kiinalainen asiantuntijaryhmä tutkimaan radan rakentamista.

Rata kulkee Kapiri Mposhista Lusakan pohjoispuolelta Dar-es-Salaamiin. Sambia vältti rautatien avulla Etelä-Afrikan tasavallan reittien käyttämisen. Rata sai alkunsa Julius Nyereren vierailulla Kiinan kansantasavaltaan helmikuussa 1965, kun hän pyysi Kiinaa auttamaan rautatien rakentamisessa Sambiaan. Tuolloin Tansanian osuus maailman kuparintuotannosta oli 15 %. Tätä aikaisemmin Nyerere oli pyytänyt apua Britannialta, Saksalta ja Maailmanpankilta tuloksetta. Kiinan kansantasavallan hallitus oli luvannut 988 miljoonan juanin korottoman lainan.

Rautatietä rakensivat kymmenet tuhannet Kiinasta tulleet kiinalaiset. Kaikkiaan 64 rakentajaa kuoli tauteihin ja villieläinten hyökkäyksiin. Lusakan esikaupungissa on hautausmaa kuolleille kiinalaisilla radanrakentajille. Tansanian hallitus oli toimittanut rakentajien käyttöön 50 asetta eläinten varalta.

Radassa on 320 siltaa ja 22 tunnelia. Sen varrelle tehtiin 93 asemaa.

1960-luvulta alkaen Kiinan kansantasavalta tuki Tansanian kehitystä enemmän kuin 2 miljardin dollarin arvosta. Kiinalaisvoimin rakennettu rautatie olisi ollut rahalliselta arvoltaan noin 680 miljoonaa dollaria. Vuosien aikaan Kiinan kansantasavalta rakensi Tansaniaan yli 100 tehdasta.

Viime vuosina on harkittu radan yksityistämistä kiinalaiselle yritykselle sen kunnossa pitämiseksi.

Lähteet
-------

1. ↑  Kerkko Hakulinen & Sirkka Paikkala: *Pariisista Papukaijannokkaan*, s. 181. Suomenkieliset ulkomaiden paikannimet ja niiden vieraskieliset vastineet. Helsinki: Kotimaisten kielten keskus, 2013. ISBN 978-952-5446-80-7.
2. 1 2  China's Assistance in the Construction of the Tanzania-Zambia Railway  2000. Kiinan ulkoministeriö.  (englanniksi)
3. ↑  Chinese company to operate Zambia Tanzania railway Danwei 2006

Aiheesta muualla
----------------

* Kuvia tai muita tiedostoja aiheesta **Tansanian–Sambian rata** Wikimedia Commonsissa
**Uzbekistan Airways** (IATA: **HY**, ICAO: **UZB**, kutsukoodi: **UZBEKISTAN**) on Uzbekistanin kansallinen lentoyhtiö. Uzbekistan Airwaysin kanta-asiakasohjelman nimi on Uz Air Plus. Yhtiö liikennöi maailmanlaajuisesti yli 50 kohteeseen.

Historia
--------

Neuvostoliiton hajoamisen vuoksi Uzbekistanin presidentti Islom Karimov päätti vuonna 1992 valtiollisen lentoyhtiön perustamisesta. Yhtiön ensimmäinen reitti kulki Uzbekistanin pääkaupungista Taškentista Lontooseen, Englantiin. Kotimaan liikenne aloitettiin lentokoneilla, jotka olivat aiemmin kuuluneet Aeroflotille. Vuonna 1993, kun kansainväliset reitit tulivat tärkeämmiksi, yhtiö vuokrasi Airbus-koneita. Nykyään kansainvälisen liikenteen laivasto koostuu Boeing- ja Airbus-koneista.

Code sharing
------------

Yhtiö tekee Code sharing -yhteistyötä AirBalticin, Alitalian, Belavian, Korean Airin, Malaysia Airlinesin, S7 Airlinesin, Turkish Airlinesin ja Ural Airlinesin kanssa.

Laivasto
--------

Uzbekistan Airwaysin Airbus A320neo.
Yhtiön Boeing 757-200 laskeutumassa Vladivostokin kansainväliselle lentoasemalle.
Uzbekistan Airwaysin Boeing 767-300ER.
Yhtiön Boeing 787-8 Dreamliner.
Laivaston keski-ikä kesäkuussa 2022 on 9,8 vuotta.

| Lentokone | Määrä | Tilauksia | Huomioita |
| --- | --- | --- | --- |
| Airbus A320-200 | 11 | — | Kaksi koneista operoi Uzbekistanin hallitukselle. |
| Airbus A320neo | 3 | — |  |
| Airbus A321LR | 3 | — |  |
| Boeing 757-200 | 2 | — |  |
| Boeing 767-300ER | 7 | — | Yksi koneista operoi Uzbekistanin hallitukselle. |
| Boeing 767-300BCF | 2 | — |  |
| Boeing 787-8 | 7 | — | Yksi koneista operoi Uzbekistanin hallitukselle. |
| Yhteensä | 35 | 0 |  |

Lähteet
-------

1. ↑  Партнеры | Corporate website 'Uzbekistan airways' JSC *corp.uzairways.com*. Viitattu 3.8.2021.
2. ↑  Uzbekistan Airways Fleet Details and History *www.planespotters.net*. Viitattu 29.6.2022.

Aiheesta muualla
----------------

* Uzbekistan Airways
**Arlesin Afrodite** eli **Arlesin Venus** on Afroditea esittävä antiikin kreikkalainen veistos. Se on todennäköisesti roomalaisaikainen kopio Praksiteleen veistämästä alkuperäisestä Afroditeen patsaasta. Veistos on sijoitettu Louvren taidemuseoon Pariisissa.

Arlesin Afrodite, yksityiskohta kasvoista.
Alkuperäinen Praksiteleen tekemä veistos sijaitsi Thespiaissa, ja oli osa veistosryhmää, johon kuuluivat rakkaudenjumalattaren lisäksi myös Eros ja Fryne. Se oli tehty noin vuonna 370–330 eaa. Veistos on muistuttanut monin tavoin Praksiteleen Knidoksen Afroditea, mutta Arlesin Afroditen alaruumis on vaatetettu ja kädet ovat koholla.

Louvressa oleva kopio on peräisin ensimmäisen vuosisadan eaa. lopulta. Se on saanut nimensä siitä, että se löydettiin Arlesin kaupungin roomalaisen teatterin raunioista ja oli esillä kaupungissa, kunnes se lahjoitettiin kuningas Ludvig XIV:lle Versaillesiin.

Lähteet
-------

1. 1 2  Aphrodite of Arles type (Sculpture) *Perseus*. Viitattu 22.8.2016.
2. 1 2 3  Aphrodite dite Vénus d'Arles Louvre. Viitattu 22.8.2016.

Aiheesta muualla
----------------

* Kuvia tai muita tiedostoja aiheesta **Arlesin Afrodite** Wikimedia Commonsissa
**Uzbekistanin islamilainen liike** (uzb. *Ўзбекистон Исломий Ҳаракати/O'zbekiston islomiy harakati*) on vuonna 1999 toimintansa aloittanut islamilainen terroristiliike, jonka päätavoitteena on ollut kaataa Uzbekistanin Islom Karimovin johtama sekulaari hallinto, ja perustaa islamiin perustuva teokratia. Järjestö on levittäytynyt myös muihin Keski-Aasian valtioihin, sekä Iraniin ja Pakistaniin. Iskuja se on tehnyt kuitenkin pääasiassa Keski-Aasiassa. Järjestöllä on ollut yhteyksiä Al Qaidaan ja Talibaniin. Järjestöön kuuluu arviolta alle 1 000 taistelijaa.

Historia
--------

Uzbekistanin islamilainen liike perustettiin vuonna 1999 ja aluksi se toimi lähinnä Uzbekistanin rajojen sisällä ja etenkin Ferganan laakson alueella lähellä Kirgisian rajaa. Perustamisvuotensa helmikuussa järjestö teki viisi autopommi-iskua, sekä otti useita panttivankeja vuosina 1999 ja 2000. Panttivangeiksi joutui muun muassa yhdysvaltalainen vuorikiipeilijä, neljä japanilaista geologia ja kahdeksan kirgiisisotilasta. Vuoden 2000 marraskuussa järjestön johtajat Tahir Yuldashev ja Juma Namangani tuomittiin Uzbekistanissa poissaolevina kuolemaan vuoden 1999 pommi-iskujen johdosta. Molemmat olivat kuitenkin jo vuonna 1999 siirtyneet Afganistaniin, jossa he kouluttivat ja rekrytoivat taistelijoita maata hallinneen Taliban-liikkeen suojissa. Afganistanin sodan alettua vuonna 2001 koalition joukot ovat ottaneet kiinni ja tappaneet useita järjestön taistelijoita. Järjestö on kokenut koalition joukkojen toiminnan takia iskukyvyn heikkenemistä, mutta se on samalla levinnyt myös Uzbekistania ympäröiviin maihin. Sillä on sotilastukikohtia Tadžikistanissa ja Afganistanissa. Uzbekistan on saanut tukea järjestön vastaiseen taisteluun Venäjältä, Kiinasta ja Yhdysvalloista. Järjestöä komentanut Yuldashev sai surmansa Yhdysvaltojen ohjusiskussa vuonna 2009 ja hänen jälkeensä johtoon on ilmeisesti noussut Usman Jan-niminen mies.

Lähteet
-------

1. 1 2  Terrorist Organization Reference Guide U.S. Department of Homeland Security.  Arkistoitu 13.12.2006. Viitattu 22.11.2011. (englanniksi)
2. 1 2  Kushner, Harvey W.: *Encyclopedia of Terrorism*, s. 187. Sage Publications, 2003. ISBN 0-7619-2408-6.
3. ↑  Bill Roggio: Islamic Movement of Uzbekistan confirms leader Tahir Yuldashev killed *The Long War Journal*. Viitattu 26.11.2011. (englanniksi)
**Kyaniitti** (Al2SiO5) eli **disteeni** kuuluu alumiinisilikaattien ryhmään. Kyaniitti on saanut nimensä sinisen värinsä perusteella (kreik. *kyanos* = sininen).

Kidejärjestelmältään kyaniitti on trikliininen. Kide on pitkähkö yhteen suuntaan ja asu sälöinen. Kyaniitti on väriltään sinisestä sinivalkoiseen, joskus harmaa tai valkoinen. Sälöjen keskusta on sinisempi kuin reunusta. Viiru on valkoinen ja kiilto on helmiäiskiilto tai lasikiilto. Kovuus vaihtelee 4,5–7 Mohsin asteen välillä. Sälöjen pituussuuntaan naarmuttaessa kovuus on vain noin 4,5, mutta kun naarmutetaan pituussuuntaa vastaan, kovuus on jo 6–7 välillä. Ominaispaino on 3,5–3,7 g/cm³.

Kyaniittia tavataan kiilleliuskessa, gneisseissä ja kvartsiiteissa. Sitä esiintyy myös pegmatiiteissä ja kvartsijuonissa. Kyaniittia esiintyy melko yleisesti Itä- ja Pohjois-Suomen kvartsiiteissa, muun muassa Kolilla. Kyaniittia tuotetaan Intiassa ja Yhdysvalloissa.

Kyaniitti on teollisuusmineraali, joka soveltuu muun muassa korkeita lämpötiloja kestävien posliinien, esimerkiksi sytytystulppien ja tiilien valmistukseen. Sitä käytetään keraamisiin ja kuumuutta kestäviin materiaaleihin. Kyaniittia voitaisiin myös hioa koruiksi, mutta vaihtuva kovuus tekee sen hyvin hankalaksi.

Lähteet
-------

1. 1 2 3 4 5 6 7 8  Geologia.fi: Kyaniitti Viitattu 27.7.2013.

Aiheesta muualla
----------------

* Geologia: Kyaniitti
* Mindat: Kyanite (englanniksi)
* Webmineral: Kyanite Mineral Data (englanniksi)
* Handbook of Mineralogy: Kyanite (pdf) (englanniksi)
**Nuotiomustesieni** (*Tulosesus angulatus*, syn. *Coprinellus angulatus* tai *Coprinus angulatus*) on palopaikoilla viihtyvä mustesienilaji. Sen voi sekoittaa esimerkiksi on esimerkiksi palomustesieneen (*Coprinopsis jonesii*), joka kuuluu kuitenkin nykytiedon mukaan taksonomisesti aivan eri sukuunkin. Nuotiomustesieni kasvaa alkukesästä syksyyn. Se on Suomessa yleinen, ei uhanalainen.

Nuotiomustesienen lajinimi *angulatus* on kuvaava tämän lajin pienelle itiöemälle, jonka lakin läpimitta vaihtelee puolesta puoleentoista millimetriin. Siinä on uurteisuutta tai taitteisutta, hieman samettimaista päällystä, mikä kasvun myötä häiventyy. Lajinimi perustuu kuitenkin tiettävästi mikroskooppisiin tuntomerkkeihin, erityisesti itiöiden muotoon. Heltat ovat aluksi väriltään valkeat, sittemmin itiöistä aina harmaanvioletista ruskeanmustaan, kolotyviset tai jalasta kokonaan irtonaiset. Jalka itsessään on läpikuultava, ontto ja hauras ja enintään viiden senttimetrin mittainen. Maltoa voi kuvata ohueksi eikä siinä ole erityistä hajua eikä makua. Itiöemät eivät sula "musteeksi" varsinaisten mustesienten tapaan vaan niillä on taipumus hävitä kuivumalla.

Lajin itiöemiä esiintyy suurehkoina ryppäinä kannoilla ja mätänevillä lehtipuilla. Nuotiomustesienestä ei ole vähäpätöisyytensä vuoksi ruokasieneksi, eikä sen myrkyllisyydestä ole myöskään kokemuksia.

Vaikka nuotiomustesienen suvun *Coprinellus* on alun perin lanseerannut jo suomalainen Petter Adolf Carsten vuonna 1879, se osattiin sijoittaa varsinaisista mustesienistä *Coprinus* poiketen haprakkaiden heimoon *Psathyrellaceae* vasta 2000-luvulla.

Lähteet
-------

1. 1 2  Taksonomian lähde: Index Fungorum Luettu 17.11.2022
2. ↑  Kytövuori et al.: Helttasienten ja tattien ekologiataulukko (s.255 kohta Coprinus angulatus) Ympäristökeskus.
3. 1 2 3  С.Ю.Афонькин: *Грибы России – Европейской части, Сибири и Дальнего Востока*, s. 88. Vilna: Bestiary, 2013. ISBN 978-609-456-104-7.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Taksonitunnisteet |
| --- |
|  |
| Coprinellus angulatus | 
* Wikidata: Q2249282
* AusFungi: 60025100
* BioLib: 343185
* CoL: Y53Y
* EoL: 243553
* Fungorum: 474349
* GBIF: 2534632
* iNaturalist: 541723
* IRMNG: 10944435
* MycoBank: 474349
* NatureServe: 2.1063498
* NBN: NHMSYS0020061818
* NCBI: 980116
* Open Tree of Life: 359933

 |
|  |
| Coprinus angulatus | 
* Wikidata: Q59453511
* AusFungi: 60025101
* CoL: Y5BN
* Fungorum: 223362
* GBIF: 2534633
* IRMNG: 10701405
* MycoBank: 223362

 |

 |